Kuuskemaale ei meeldi, kui meeskonda nimetatakse tiimiks. Ta ei ütle, miks. "Tiim" pole kõige halvem üle võetud sõna, kui otsustada sõna ülesehituse järgi. Nagu "liim" - täitsa eesti keele moodi. Mulle meeldib inglise keelest üle võetud sõnadest kõige enam "list". See on  kiirem ja lihtsam sõna, kui "nimekiri" ning märksa ilusam ja puhtam sõna, kui näiteks "džäss", mille koledusest ma pole veel keelekaitsjate karjatustele vaatamata (kas karjatusi saab vaadata?) üle saanud. Ma ei taha kuulata "džässi" ega "jatsu". Aga kui näen sõna "jazz", meenub mulle mu sõber Tõnis ja ilusad ajad, kui noorus ja meie oma avastusretk alternatiivmuusikamaastikule alles algas. "Heli" asemel ei pea tõepoolest tingimata ütlema "sound". Aga "meeskond-tiim" ja "heli-sound" pole ju päris ühes pajas. Või  on? "Tiim" läheb ju eestikeelse kõla- ja kirjapildiga kokku. Või on asi maitses?